EUROPOS PARLAMENTO IR TARYBOS DIREKTYVA 2008/12/EB
2008 m. kovo 11 d.
iš dalies keičianti Direktyvos 2006/66/EB dėl baterijų ir akumuliatorių bei baterijų ir akumuliatorių atliekų nuostatas, susijusias su Komisijai suteiktais įgyvendinimo įgaliojimais
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 175 straipsnio 1 dalį,
atsižvelgdami į Komisijos pasiūlymą,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi Sutarties 251 straipsnyje nustatytos tvarkos (2),
kadangi:
(1)
Europos Parlamento ir Tarybos direktyvoje 2006/66/EB (3) numatyta, kad tam tikros priemonės turi būti priimtos vadovaujantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (4).
(2)
Sprendimas 1999/468/EB buvo iš dalies pakeistas Sprendimu 2006/512/EB, kuriuo nustatyta reguliavimo procedūra su tikrinimu, taikoma priimant bendro pobūdžio priemones, skirtas iš dalies pakeisti neesmines pagrindinio teisės akto, priimto laikantis Sutarties 251 straipsnyje nurodytos tvarkos, nuostatas, inter alia, išbraukiant kai kurias tokias nuostatas arba papildant teisės aktą naujomis neesminėmis nuostatomis.
(3)
Pagal Europos Parlamento, Tarybos ir Komisijos pareiškimą (5) dėl Sprendimo 2006/512/EB, tam, kad reguliavimo procedūra su tikrinimu galėtų būti taikoma jau galiojantiems teisės aktams, priimtiems laikantis Sutarties 251 straipsnyje nurodytos tvarkos, tie teisės aktai turėtų būti pataisyti laikantis taikomų procedūrų.
(4)
Komisija turėtų būti įgaliota pritaikyti III priedą ir priimti bei persvarstyti išsamias baterijų ir akumuliatorių eksporto ir ženklinimo taisykles. Kadangi šios priemonės yra bendro pobūdžio ir skirtos neesminėms Direktyvos 2006/66/EB nuostatoms iš dalies pakeisti, inter alia, ją papildant naujomis neesminėmis nuostatomis, jos turi būti patvirtintos pagal Sprendimo 1999/468/EB 5a straipsnyje numatytą reguliavimo procedūrą su tikrinimu.
(5)
Todėl reikia atitinkamai iš dalies pakeisti Direktyvą 2006/66/EB.
(6)
Kadangi šia direktyva daromi Direktyvos 2006/66/EB pakeitimai yra techninio pobūdžio ir susiję tik su komiteto procedūra, jų nereikia perkelti į valstybių narių teisę. Todėl atitinkamos nuostatos nebūtinos,
PRIĖMĖ ŠIĄ DIREKTYVĄ:
1 straipsnis
Pakeitimai
Direktyva 2006/66/EB iš dalies keičiama taip:
1)
10 straipsnio 4 dalis pakeičiama taip:
„4. Pagal 24 straipsnio 2 dalyje nurodytą procedūrą gali būti nustatomos pereinamojo laikotarpio priemonės, skirtos tam tikros valstybės narės sunkumams vykdant 2 dalies reikalavimus, atsiradusiems dėl konkrečių nacionalinių aplinkybių, spręsti.
Iki 2007 m. rugsėjo 26 d. nustatoma bendra galutiniams vartotojams parduotų nešiojamų baterijų ir akumuliatorių metinio kiekio apskaičiavimo metodika. Tokia priemonė, skirta šios direktyvos neesminėms nuostatoms iš dalies pakeisti ją papildant, priimama laikantis 24 straipsnio 3 dalyje nurodytos reguliavimo procedūros su tikrinimu.“;
2)
12 straipsnio 6 dalies pirmas sakinys pakeičiamas taip:
„6. Atsižvelgiant į technikos ar mokslo pažangą, III priedas gali būti pritaikytas arba papildytas. Priemonės, skirtos šios direktyvos neesminėms nuostatoms iš dalies pakeisti, inter alia, ją papildant, priimamos laikantis 24 straipsnio 3 dalyje nurodytos reguliavimo procedūros su tikrinimu.“;
3)
15 straipsnio 3 dalis keičiama taip:
„3. Turi būti nustatomos išsamios šio straipsnio įgyvendinimo taisyklės, ypač kriterijai 2 dalyje nurodytoms atitinkančioms sąlygoms įvertinti. Šios priemonės, skirtos šios direktyvos neesminėms nuostatoms iš dalies pakeisti ją papildant, priimamos laikantis 24 straipsnio 3 dalyje nurodytos reguliavimo procedūros su tikrinimu.“;
4)
17 straipsnis pakeičiamas taip:
„17 straipsnis
Registracija
Valstybės narės užtikrina, kad kiekvienas gamintojas būtų įregistruojamas. Visose valstybėse narėse registravimui taikomi tokie patys procedūriniai reikalavimai. Tokie registravimo reikalavimai, skirti šios direktyvos neesminėms nuostatoms iš dalies pakeisti ją papildant, nustatomi laikantis 24 straipsnio 3 dalyje nurodytos reguliavimo procedūros su tikrinimu.“;
5)
21 straipsnis iš dalies keičiamas taip:
a)
2 dalis pakeičiama taip:
„2. Valstybės narės užtikrina, kad iki 2009 m. rugsėjo 26 d. visų nešiojamų ir automobilių baterijų bei akumuliatorių talpa būtų ant jų matomai, įskaitomai ir neištrinamai pažymėta. Išsamios šio reikalavimo įgyvendinimo taisyklės, įskaitant suderintus talpos nustatymo ir tinkamo naudojimo metodus, nustatomos ne vėliau kaip iki 2009 m. kovo 26 d. Tokios priemonės, skirtos šios direktyvos neesminėms nuostatoms iš dalies pakeisti ją papildant, priimamos laikantis 24 straipsnio 3 dalyje nurodytos reguliavimo procedūros su tikrinimu.“;
b)
7 dalis pakeičiama taip:
„7. Gali būti padarytos šio straipsnio ženklinimo reikalavimų taikymo išimtys. Tokios priemonės, skirtos šios direktyvos neesminėms nuostatoms iš dalies pakeisti ją papildant, priimamos laikantis 24 straipsnio 3 dalyje nurodytos reguliavimo procedūros su tikrinimu.“;
6)
24 straipsnio 3 dalis pakeičiama taip:
„3. Jei yra nuoroda į šią dalį, taikomos Sprendimo 1999/468/EB 5a straipsnio 1-4 dalių ir 7 straipsnio nuostatos, atsižvelgiant į jo 8 straipsnio nuostatas.“
2 straipsnis
Įsigaliojimas
Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
3 straipsnis
Adresatai
Ši direktyva skirta valstybėms narėms.
Priimta Strasbūre, 2008 m. kovo 11 d.